# PROTOKOL HODNOCENÍ DIPLOMOVÉPRÁCE

### POSUDEK OPONENTA

JMÉNO STUDENTA: Jana Matějková

NÁZEV PRÁCE: Africká Velká jezera jako regionální bezpečnostní komplex

HODNOTIL: Ľubomír Lupták

1. **CÍL PRÁCE (jaký byl a do jaké míry byl naplněn)**

Autorka si za cieľ svojej práce vymedzila analyzovať bezpečnostnú dynamiku v regionálnom komplexe Veľkých jazier a preskúmať, či je Buzanovo a Waeverovo vymedzenie regiónu relevantné. Stanovený cieľ sa jej podarilo naplniť.

1. **OBSAHOVÉ ZPRACOVÁNÍ (náročnost, tvůrčí přístup, proporcionalita vlastní práce, vhodnost příloh)**

Spracovávaná téma je originálna, zaujímavá, pomerne náročná na spracovanie a výzvu predstavuje i jej teoretické uchopenie, najmä s ohľadom na metateoretické ambície, ktoré autorka na konci úvodnej kapitoly naznačuje. Autorka začína teoretickou diskusiou, v ktorej predstavuje tak kodanskú školu vo všeobecnosti, ako aj analytický aparát (teóriu regionálnych bezpečnostných komplexov), s ktorým mieni pracovať. Je trochu na škodu, že pracuje v tejto diskusii prakticky výhradne s teoretickým kánonom, no nevenuje sa širokému spektru spôsobov, ktorými bola teória regionálnych bezpečnostných komplexov aplikovaná v prácach iných autorov. Rozdiely medzi tým, ako danú teóriu aplikuje Amitav Acharya, Julius Reynolds alebo David A. Lake, sú natoľko markantné, že by diskusia ich silných a slabých stránok či analytickej užitočnosti toho-ktorého prístupu (a odlišného čítania teoretického kánonu u jednotlivých autorov) mohla byť skvelým zdrojom inšpirácie pre autorku (viď nižšie). Isté problémy tiež indikuje to, ako autorka občas referuje o svojom teoretickom rámci a práci s ním. Zdá sa, že jej práca s teóriou je miestami trochu scholastická a zaťažená márnou túžbou po ultimátne platných definíciách – čo ilustruje napríklad tvrdenie, ktorým završuje celú prácu: „Buzanova a Waeverova definícia stredoafrického bezpečnostného komplexu nie je v súčasnej dobe ohrozená“. Akoby išlo pri práci s teóriou hlavne o posudzovanie platnosti definícií, a nie o využívanie teoretických nástrojov pri triedení empirických dát za účelom dospenia k zaujímavému a orginálnemu vysvetleniu vecí (medzinárodne)politických. Po teoretickej diskusii autorka predstavuje samotný komplex oblasti Veľkých jazier, a to tak, že prezentuje podkapitoly venované historicko-politickému vývoju jednotlivých štátov v oblasti (Konžská demokratická republika, Uganda, Rwanda, Burundi). V tomto prístupe vidím hlavnú slabinu práce – autorka sa tu trochu „stráca“ vo faktografii a ďalej stráca kontakt so svojím teoretickým rámcom, a hoci javy, o ktorých referuje, sú závažné a majú súvis s analyzovanou témou, nie vždy ich dokáže jasne uchopiť pomocou analytických pojmov spojených s teóriou regionálnych bezpečnostných komplexov. Z analýzy je tak vynechaných niekoľko (možných) rovín, predovšetkým však analýza vzorcov sekuritizácie spojená s dôslednou analýzou vývoja mapy aktérov a ich interakcií – čo je však s ohľadom na (jazykové a iné) bariéry pochopiteľné. Závery, ktoré na základe empirických kapitol prezentuje, sú síce zmysluplné, no s jadrom práce sú spojené skôr intuitívne a nie vždy s explicitným naviazaním na teóriu regionálnych bezpečnostných komplexov, čo je s ohľadom na formuláciu cieľa práce trochu problematické.

1. **FORMÁLNÍ ÚPRAVA (jazykový projev, kvalita citací a používané literatury, grafická úprava)**

Formálna úprava textu je v poriadku, autorkin jazyk je živý, dobre čitateľný, miera preklepov a štylistických prehmatov je na prijateľnej úrovni. Zdrojová základňa práce je primerane bohatá, grafická úprava práce je úhľadná.

1. **STRUČNÝ CELKOVÝ KOMENTÁŘ (silné a slabé stránky práce, zdůvodnění hodnocení)**

Škoda zaváhania pri práci s teóriou (aj s ohľadom na peknú záverečnú diskusiu limitov práce), práca by mohla byť vynikajúca. Domnievam sa však, že tento problém sa dá elegantne prekonať v rámci obhajoby.

1. **OTÁZKY A PŘIPOMÍNKY URČENÉ K ROZPRAVĚ PŘI OBHAJOBĚ**

Bolo by vhodné, ak by autorka diskutovala s komisiou, aké sú hlavné nevýhody prístupu, ktorý pri aplikácii teórie regionálnych bezpečnostných komplexov zvolila, a ako by sa s nimi vysporiadala, ak by na to mala čas a priestor.

1. **NAVRHOVANÁ ZNÁMKA**

V prípade kvalitnej obhajoby navrhujem prácu hodnotiť ako výbornú.

DATUM:27. srpna 2016 PODPIS: